Baltarusijos vėliava

Baltarusijos vėliava – vienas iš Baltarusijos Respublikos valstybinių simbolių: raudonos ir žalios spalvos horizontalių juostų audeklas su raudonos spalvos ornamentu baltame lauke kairėje pusėje.

Vėliavos aprašymas 
Baltarusijos dabartinė vėliava buvo patvirtinta 1995 m. liepos 7 d., po visuotinio referendumo.

Remiantis 2004 m. liepos 5 d. įstatymu „Dėl Baltarusijos Respublikos valstybinių simbolių“, Baltarusijos vėliava aprašoma taip:
 Baltarusijos Respublikos valstybinė vėliava yra stačiakampis audeklas, kurį sudaro dviejų spalvų horizontalios juostos: viršutinė – raudonos spalvos, ir apatinė – žalios spalvos. Raudonos ir žalios spalvos juostų pločių santykis – 2:1. Baltarusijos Respublikos valstybinės vėliavos pločio ir ilgio santykis – 1:2. Kairėje vėliavos pusėje prie koto yra raudonos spalvos baltarusiškas tautinis ornamentas baltame lauke, kuris sudaro 1/9 vėliavos ilgio.

Vėliavos viršutinė raudona dalis simbolizuoja Baltarusijos istorinę patirtį: baltarusių karių naudotas spalvas Žalgirio mūšyje bei Baltarusijos gynėjų pralietą kraują Antrojo pasaulinio karo metu kovojant prieš nacistinę Vokietiją. Žalia spalva simbolizuoja Baltarusijos miškus, taip pat reiškia šviesią šalies ateitį. Baltarusijos vėliavos kairiajame kampe naudojamas tradicinis baltarusiškas dekoratyvinis ornamentas. Jis buvo sukurtas 1917 metais Matrionos Markevič, ir vaizduoja gėlių bei augalų motyvus, naudojamus liaudies mene. 
Vėliavoje dekoratyvinis raštas simbolizuoja baltarusių tautos kultūrinę praeitį ir vienybę.

Ankstesnės Baltarusijos vėliavos

1919–1951 metų Baltarusijos vėliava 
Nuo tarybų valdžios įvedimo iki 1951 metų Baltarusijos TSR buvo naudojama keletas skirtingų vėliavų. 1919 metų sausį buvo pradėta naudoti raudona vėliava, simbolizavusi revoliuciją. 1919 metų vasario 3 dieną priimtoje Baltarusijos TSR konstitucijoje buvo nustatyta, kad
 Baltarusijos TSR prekybinė ir karinė vėliava yra raudonos spalvos audeklas, kurio kairiajame viršutiniame kampe, prie koto, užrašytos aukso raidės ССРБ arba užrašas Савецкая Сацыялiстычная Рэспублiка Беларусь (Baltarusijos Tarybų Socialistinė Respublika).
Vasario pabaigoje įkūrus Lietuvos ir Baltarusijos TSR, kaip bendros valstybės vėliava buvo naudojamas raudonos spalvos stačiakampis audeklas, nors oficialiai jokiuose teisės aktuose tai nebuvo įtvirtinta. 1920 metų liepą, iširus Lietuvos ir Baltarusijos TSR, atkurta 1919 metų Baltarusijos TSR konstitucijoje įteisinta vėliava. 1927 metų Baltarusijos TSR konstitucija nustatė naują vėliavos pavyzdį – raudonos spalvos audeklą su aukso spalvos raidėmis БССР kairiajame viršutiniame kampe. Vėliava pakeista 1937 metais, priėmus naują Baltarusijos TSR konstituciją. Jos 120 straipsnis skelbė:
 Baltarusijos Tarybų Socialistinės Respublikos valstybinę vėliavą sudaro raudonos spalvos audeklas, kurio viršutiniame kampe, prie koto, pavaizduoti aukso spalvos kūjis ir pjautuvas, virš jų – raudona penkiakampė žvaigždė auksiniu apvadu, o po kūju ir pjautuvu aukso spalvos raidėmis užrašyta БССР. Pločio ir ilgio santykis – 1:2.
Apie 1940 metus iš vėliavos buvo pašalinti kūjis, pjautuvas ir penkiakampė žvaigždė, o aplink raides БССР uždėtas keturkampis aukso spalvos rėmas. Ši vėliava buvo naudojama iki 1951 metų.

1951–1991 metų Baltarusijos vėliava 

Baltarusijos TSR vėliava buvo patvirtinta 1951 metų gruodžio 25 dienos Baltarusijos TSR Aukščiausiosios Tarybos Prezidiumo įsaku. Vėliavos projekto autorius – dailininkas Michail Ivanovič Gusev. Vėliavą sudarė dviejų spalvų juostos: apačioje – žalia, viršuje – raudona. Žalios ir raudonos juostų pločių santykis – 1:2. Baltarusijos TSR vėliavos raudonos juostos kairiajame viršutiniame kampe, kaip ir daugumoje TSRS simbolių, vaizduoti sukryžiuoti aukso kūjis ir pjautuvas, simbolizavę darbininkų ir valstiečių vienybę. Virš jų buvusi raudona aukso spalvos apsiuvu žvaigždė reiškė penkias tarybinės visuomenės grupes: darbininkus, valstiečius, mokslininkus, karius ir jaunimą. Kairėje vėliavos pusėje buvo baltas tautinis ornamentas raudoname lauke, 1/9 vėliavos ilgio.

1991–1995 m. Baltarusijos vėliava 

Baltarusijos vėliava, naudota 1991–1995 metais, buvo 1918 metais egzistavusios Baltarusijos Liaudies Respublikos vėliava. Vėliavos spalvos paremtos tuometinio herbo (Пагоня, Pahonia), vaizdavusio sidabrinį raitelį ant balto žirgo raudoname fone, spalvų pagrindu. Vėliavos balta juostų spalva reiškė aliuziją į valstybės pavadinimą: Baltoji Rusia. Raudona spalva simbolizavo kylančią saulę bei tautos laisvę.

Žlugus TSRS, 1991 metų rugsėjo 19 dieną Baltarusijos Respublikos Aukščiausioji Taryba priėmė įstatymą, kuriuo valstybine vėliava patvirtinta balta – raudona – balta vėliava. Ši vėliava buvo naudota su nacistine Vokietija bendradarbiavusių asmenų Antrojo pasaulinio karo metu okupavus Baltarusiją. Per 1995 m. surengtą referendumą dėl Baltarusijos valstybinių simbolių pakeitimo, „už“ pasisakė 75,1 % balsavusiųjų.

Šaltiniai

Nuorodos 
 Įstatymas „Dėl Baltarusijos Respublikos valstybinių simbolių“ (rusų kalba) 
 Oficialus Baltarusijos Respublikos Prezidento svetainė – Oficialus valstybinių simbolių aprašymas (anglų kalba) (rusų kalba)
 Vexillographia – Baltarusijos vėliavos (rusų kalba)

Baltarusijos atributika
Valstybinės vėliavos